Sirdaryoda Nexia katta tezlikda beton to‘siqqa urilib, ag‘darilib ketdi. Haydovchi voqea joyida halok bo‘ldi

Sirdaryo viloyati Mirzaobod tumanida Nexia rusumli avtomobil tezlikni oshirishi natijasida YTHga uchradi, deb xabar bermoqda IIV YHXBB.

Ma’lum qilinishicha, 2020-yilning 7-sentabr kuni soat 00:50 larda, Sirdaryo viloyati Mirzaobod tumani IIB navbatchilik qismiga xabar tushgan. Unga ko‘ra, Mirzaobod tumani “Mirzacho‘l” MFY hududidan o‘tuvchi 4R-18A avtomobil yo‘lining 1-kilometrida haydovchi 1994-yilda tug‘ilgan T.M. Nexia-3 avtomobilida tezlikni me’yoridan oshirgan holda harakatlanayotib, yo‘lning burilish joyida boshqaruvni yo‘qotgan.

Avtomobilning beton to‘siqqa urilib, ag‘darilishi oqibatida 26 yoshli haydovchi T.M. og‘ir tan jarohatlari olib, voqea joyida vafot etgan.

Mazkur YTH yuzasidan tergovoldi surishtiruv ishlari olib borilmoqda.